फिट हैं तेंदुलकर, इंग्लैंड के खिलाफ खेलेंगे  
तेंदुलकर के बाएं घुटने का रविवार को एमआरआई स्कैन किया गया लेकिन इसमें चिंता की कोई बात नजर नहीं आई।
घुटने में तकलीफ की शिकायत करने वाले भारतीय क्रिकेट टीम के दिग्गज बल्लेबाज सचिन तेंदुलकर को एमआरआई स्कैन के बाद इंग्लैंड के खिलाफ 27 फरवरी को बेंगलुरू में होने वाले विश्व कप के दूसरे मुकाबले में खेलने की इजाजत दे दी गई है।   तेंदुलकर के बाएं घुटने का रविवार को एमआरआई स्कैन किया गया लेकिन इसमें चिंता की कोई बात नजर नहीं आई। तेंदुलकर ने बाएं घुटने में तकलीफ महसूस की थी।  मुम्बई के लीलावती अस्पताल के प्रवक्ता ने तेंदुलकर की स्थिति के बारे में पत्रकारों से कहा, "एमआरआई स्कैन में तेंदुलकर के घुटने में किसी तरह की तकलीफ के निशान नहीं मिले हैं।"  तेंदुलकर सोमवार को ही बेंगलुरू के लिए रवाना हो जाएंगे, जहां भारतीय टीम अभ्यासरत है। तेंदुलकर ने टेलीविजन पत्रकारों को सम्बोधित करते हुए सोमवार को कहा, "मैं ठीक हूं। एहतियात के तौर पर एमआरआई स्कैन किया गया था। चिंता की कोई बात नहीं है।"  विश्व कप-2011 के उद्घाटन मुकाबले में तेंदुलकर 28 रन के निजी योग पर रनआउट हो गए थे। इस मुकाबले को भारत ने 87 रनों से जीता था। इस दौरान तेंदुलकर ने पाकिस्तान के दिग्गज बल्लेबाज जावेद मियांदाद के छह विश्व कप में खेलने के रिकार्ड की बराबरी की थी।